b'\n_START_ARTICLE_\nDrakula\n_START_PARAGRAPH_\nDr\xc3\xa1kula je izmi\xc5\xa1ljena oseba, najbolj slaven vampir. Grozljivko s tem naslovom je napisal irski pisec Bram Stoker leta 1897. Po knjigi je bilo posnetih ve\xc4\x8d razli\xc4\x8dic filma o Drakuli.\n_START_SECTION_\nLegenda o Drakuli\n_START_PARAGRAPH_\nV romun\xc5\xa1\xc4\x8dini \xc2\xbbdracul\xc2\xab\xc2\xa0pomeni hudi\xc4\x8da ali zmaja, verjetno so ta pridevnik dobili pogumni romunski bojevniki med 14. in 19. stoletjem ter vitezi Zmajevega reda. \xc2\xbbDracula\xc2\xab\xc2\xa0(Drakula) pa je pozdrav, ki je pomenil \xc2\xbbsin dracul\xc2\xab. Izmed teh sinov je najznamenitej\xc5\xa1i transilvanski vladar Vlad III. Tepes (1431-1476). Njegov o\xc4\x8de Vlad Dracul postane princ Vla\xc5\xa1ke po paktu z ogrskim kraljem. Ko ogrski kralj umre, sklene novo zavezni\xc5\xa1tvo s tur\xc5\xa1kim sultanom, vendar Ogri leta 1442 premagajo Turke in Vlad Dracul izgubi transilvanski prestol. Ponovno si \xc5\xbeeli pridobiti prestol v ve\xc4\x8dletnih vojnah, med tem ga zajamejo Ogri in delo nadaljuje sin Drakula, ki za nekaj mesecev zasede Vla\xc5\xa1ko 1448 in za kar 6 let leta 1456. Med svojo vladavino je pobil ve\xc4\x8d kot 40.000 o\xc4\x8detovih sovra\xc5\xbenikov, izdajalcev in brez\xc4\x8dastnih trgovcev. Od tod verjetno izhaja legenda o vampirju, ki jo je pozneje povzelo ve\xc4\x8d piscev.\n_START_SECTION_\nSplo\xc5\xa1no o Drakuli\n_START_PARAGRAPH_\nRoman Drakulo je leta 1897 napisal irski pisatelj Bram Stoker. Glavni antagonist je bil vampirski grof Drakula._NEWLINE_Drakulo so razvrstili v ve\xc4\x8d literarnih \xc5\xbeanrov, med drugim v vampirsko literaturo, med srhljivke, gotski roman in med invazijsko literaturo. Glede na strukturo gre za pisemski roman, kar pomeni, da je napisan v pismih, dnevni\xc5\xa1kih zapiskih, ladijskih dnevnikih, ipd. Literarni kritiki so preiskali mnoge teme v romanu kot je npr. vloga \xc5\xbeensk v viktorijanski kulturi, konvencionalna in konzervativna spolnost, imigracije, kolonializem, postkolonializem in folkloro.\n_START_SECTION_\nPovzetek zgodbe\n_START_PARAGRAPH_\nRoman v glavnem sestavljajo dnevni\xc5\xa1ki vpisi in pisma, katere so napisali razli\xc4\x8dni pripovedovalci. Ti pripovedovalci so obenem tudi glavni protagonisti romana. Stoker pa je zgodbo ob\xc4\x8dasno za\xc4\x8dinil \xc5\xa1e s \xc4\x8dasopisnimi izrezki, katerih dogodkom na\xc5\xa1i pripovedovalci niso bili vedno pri\xc4\x8da._NEWLINE_Zgodbo za\xc4\x8dne pripovedovati Jonathan Harker. Gre za novope\xc4\x8denega angle\xc5\xa1kega nepremi\xc4\x8dninskega svetovalca, ki potuje z vlakom in ko\xc4\x8dijo vse od Anglije pa tja do sesedajo\xc4\x8dega se starega gradu grofa Drakule - ta se nahaja v Karpatih na meji med Transilvanijo in Moldavijo. Cilj njegove naloge je, da ponudi Drakuli pravno podporo v zvezi s transakcijo neke nepremi\xc4\x8dnine. Potek celotnega opravka nadzira Harkerjev delodajalec Peter Hawkins iz Exetra v Angliji. Na za\xc4\x8detku ga je Drakula o\xc4\x8daral s svojim veli\xc4\x8dastnim vedenjem, a prav kmalu je Harker spoznal, da je postal ujetnik tega zlove\xc5\xa1\xc4\x8dega dvorca. Za\xc4\x8del je tudi spoznavati vznemirjajo\xc4\x8de aspekte Drakulinega no\xc4\x8dnega \xc5\xbeivljenja. Neko no\xc4\x8d, ko je iskal svojo pot ven iz gradu, je padel pod urok treh brezmilostnih \xc5\xbeenskih vampirk, Drakulinih nevest. V zadnjem trenutku ga je re\xc5\xa1il grof, ki je \xc5\xbeelel ohraniti Harkerja dovolj dolgo pri \xc5\xbeivljenju, da bi ga oskrbel s preostankom pravnih nasvetov in ga pou\xc4\x8dil o Angliji in Londonu. Harker je komaj pobegnil iz gradu._NEWLINE_Malo zatem ruska ladja Demeter dvigne sidro v Varni in v \xc4\x8dasu hudega neurja prispe na obre\xc5\xbeje Whitbya v Angliji. Vsi \xc4\x8dlani posadke manjkajo in veljajo za mrtve. Najdejo le truplo kapitana, ki je privezano na krmilo. Najdejo dnevnik kapitana, v katerem so zapiski o nenavadnih dogodkih, ki so jih spremljali med potjo. Ti dogodki so vodili do postopnega izginotja celotne posadke. Menili so, da se na nesre\xc4\x8dnem plovilu nahaja neka zlonamerna osebnost. Opisana je bila tudi \xc5\xbeival, ki naj bi sko\xc4\x8dila z ladje na obre\xc5\xbeje in je izgledala kot ogromen pes. Tovor z ladje pa so ozna\xc4\x8dili kot srebrni pesek in \xc5\xa1katle polne zemlje iz Transilvanije._NEWLINE_Prav kmalu Dracula izsledi Harkerjevo predano zaro\xc4\x8denko Wilhelmino (Mino) Murray in njeno prijateljico Lucy Westenra. V enem dnevu Lucy zaprosijo za roko kar trije gospodje: zdravnik John Seward, Quincey Morris in hvalevredni Arthur Holmwood (kasnej\xc5\xa1i Lord Godalming). Lucy zavrne Sewarda in Morrisa ter sprejme snubitev Arthurja Holmwooda. Kljub zavrnitvam se odlo\xc4\x8dijo, da bodo vsi ostali prijatelji. Drugo omembe vredno sre\xc4\x8danje je tisto med Drakulo in Sewardovim bolnikom, Renfieldom. Renfield je nor mo\xc5\xa1ki, ki je insekte, pajke, pti\xc4\x8de in ostala bitja, glede na njihovo velikost, z namenom, da posrka njihovo \xc5\xbeivljenjsko energijo. Renfield deluje kot nek posrednik, ki zbira sledove za Drakulo in ga obravnava kot gospodarja._NEWLINE_Lucy pri\xc4\x8dne izginjati na nenavadne na\xc4\x8dine. Vsi njeni snubci se vznemirijo in Seward pokli\xc4\x8de iz Amsterdama svojega starega u\xc4\x8ditelja Abrahama van Helsinga. Van Helsing takoj odkrije, kaj je narobe z Lucy, a se trudi ne prehitro sklepati. Ve namre\xc4\x8d, da bo Sewardova vera vanj omajana, \xc4\x8de pri\xc4\x8dne govoriti o vampirjih. Van Helsing poskusi z mno\xc5\xbei\xc4\x8dnimi krvnimi transfuzijami, a o\xc4\x8ditno je, da ne pomaga ni\xc4\x8d ve\xc4\x8d. Na ve\xc4\x8der, ko se mora Van Helsing vrniti v Amsterdam (in je njegovo sporo\xc4\x8dilo Sewardu, naj pazi na posestvo Westenrajevih, ponesre\xc4\x8di poslano na napa\xc4\x8den naslov), Lucy in njeno mati napade volk. Ga. Westenra, ki ima te\xc5\xbeave s srcem, umre od strahu, Lucy pa o\xc4\x8digledno umre kmalu zatem._NEWLINE_Lucy pokopljejo, a \xc5\xbee kmalu po njenem pogrebu se pojavijo \xc4\x8dlanki v \xc4\x8dasopisih, ki govorijo o pogre\xc5\xa1anih in preganjanih otrocih. Otroke naj bi pono\xc4\x8di lovila \xc2\xbbbledoli\xc4\x8dna dama\xc2\xab, nekateri so jo celo ozna\xc4\x8devali kot lepo. Van Helsing je vedel, da je to Lucy, ki je postala vampir. Odlo\xc4\x8di se, da bo Sewardu, lordu Godalmingu in Morrisu, povedal vso resnico. Van Helsing jo skupaj z njenimi snubci poi\xc5\xa1\xc4\x8de in po vznemirjajo\xc4\x8dem soo\xc4\x8denju med njo in Arthurjem, ji prebodejo srce, jo obglavijo in napolnijo njena usta s \xc4\x8desnom._NEWLINE_V tem \xc4\x8dasu se Jonathan Harker vrne z okrevanja v Budimpe\xc5\xa1ti (kjer se mu je Mina pridru\xc5\xbeila in se z njim poro\xc4\x8dila). On in Mina se tako pridru\xc5\xbeita koaliciji, ki osredoto\xc4\x8di svoje delovanje na obra\xc4\x8dun z grofom Drakulo._NEWLINE_Ko Drakula izve za zaroto proti njemu, se odlo\xc4\x8di ma\xc5\xa1\xc4\x8devati. Tako pri\xc4\x8dne obiskovati Mino in jo vsaj trikrat ugrizne. Drakula dovoli Mini piti tudi njegovo kri, tako da se med njima ustvari duhovna vez, s katero lahko Mino nadzira. Edini na\xc4\x8din, s katerim se to da prepre\xc4\x8diti, je da ubijejo Drakulo. Mina po\xc4\x8dasi podlega krvi vampirja, ki te\xc4\x8de skozi njene vene. Tako pada iz stanja podzavesti v stanje delnega transa, v katerem je z Drakulo telepatsko povezana. Ravno skozi to vez pri\xc4\x8dnejo slediti Drakulinim premikom. Kje je Drakula, lahko ugotovijo le, ko hipnotizirajo Mino. Ta zmo\xc5\xbenost pa postaja vedno slab\xc5\xa1a, bolj ko se gradu pribli\xc5\xbeujejo._NEWLINE_Drakula pobegne nazaj v Transilvanijo v svoj grad. Sledi mu skupina z Van Helsingom na \xc4\x8delu. Tik pred son\xc4\x8dnim zahodom ga najdejo in ga uni\xc4\x8dijo, tako da mu z no\xc5\xbeem prere\xc5\xbeejo vrat ter mu ga kasneje zapi\xc4\x8dijo v srce. Drakula se spremeni v prah. Njegov urok se izni\xc4\x8di in Mina nima ve\xc4\x8d znakov ugrizov. Pre\xc5\xbeiveli se vrnejo v Anglijo.'